Kilang beroperasi patuhi SOP
ZARINA ABDULLAH BAU: Keputusan membenarkan kilang tertentu di Zon Perindustrian Bebas Sama
Jaya terus beroperasi semasa tempoh Perintah Kawalan Pergerakan (PKP) adalah
kuasa Kementerian Perdagangan Antarabangsa dan Industri (MITI), dan bukan atas
arahan Kerajaan Sarawak. Timbalan Ketua Menteri Datuk Amar Douglas Uggah Embas menjelaskan
kilang-kilang di Sama Jaya itu akan terus beroperasi sepanjang tempoh PKP
berkuatkuasa kerana ia sangat penting untuk ekonomi. “Ia sama seperti dasar kilang dan ladang kelapa sawit, namun MITI
menetapkan beberapa syarat dan prosedur operasi standard (SOP) yang mesti
dipatuhi oleh kilang-kilang yang beroperasi dalam tempoh PKP ini. “Jadi adalah tidak adil untuk menyalahkan Ketua Menteri Datuk Patinggi
Abang Johari Tun Openg kerana kilang-kilang di Sama Jaya ini masih beroperasi
walaupun PKP sedang dikuatkuasa. “Ini kerana ia adalah dasar negara dan kilang-kilang yang beroperasi ini
sangat penting,” katanya pada sidang media selepas melakukan lawatan dan
pemeriksaan ke kilang pemprosesan sawit di Bau, semalam. Uggah yang juga Menteri Pemodenan Pertanian, Tanah Adat dan Pembangunan
Wilayah berkata demikian mengulas dakwaan beberapa pihak yang mempersoalkan
beberapa kilang di Sama Jaya masih beroperasi dalam tempoh PKP serta memohon
supaya Kerajaan Negeri menghentikan operasi mereka. “Pagi ini, satu pasukan diarahkan untuk memeriksa kilang-kilang
mengenai pematuhan mereka dan sebagainya. “Kita dapat melihat dengan jelas bagaimana mereka menguruskan kakitangan
serta mematuhi syarat yang ditetapkan oleh MITI,” jelasnya. Uggah turut berkata pihaknya dimaklumkan oleh polis bahawa tahap pematuhan
PKP di seluruh Sarawak adalah sangat baik iaitu lebih 95 peratus dan berharap
keadaan itu berterusan.   “Ini bermakna rakyat Sarawak juga sangat berhati-hati dan ia sangat penting
kerana ini bukan hanya untuk sesiapa sahaja, tetapi untuk diri sendiri dan
keluarga. “Jadi tinggal di rumah untuk menjaga keselamatan diri dan keluarga daripada
dijangkiti Covid-19,” tegasnya. 
See author's posts
